
ВЪТРЕШНИ ПРАВИЛА 
НА 
РЕГИОНАЛНО УПРАВЛЕНИЕ НА ОБРАЗОВАНИЕТО – ВАРНА 
ЗА ЗАЩИТА НА ЛИЦАТА, ПОДАВАЩИ СИГНАЛИ ИЛИ ПУБЛИЧНО ОПОВЕСТЯВАЩИ ИНФОРМАЦИЯ ЗА НАРУШЕНИЯ 

версия 04.05.2023

[bookmark: bookmark2]I. Общи положения
Чл. 1. (1) Регионалното управление на образованието (РУО) - Варна е задължено лице по смисъла на чл. 12, ал. 1, т. 1 от Закона за защита на лицата, подаващи сигнали или публично оповестяващи информация за нарушения. 
(2) Вътрешните правила на РУО - Варна за защита на лицата, които подават сигнали или публично оповестяват информация за нарушения на българското законодателство и на правото на Европейския съюз определят условията и реда за подаване на сигнал, осигуряване на защита на сигнализиращото лице и реда за извършване на проверка на сигнала в съответствие с изискванията на Закона за защита на лицата, подаващи сигнали или публично оповестяващи информация за нарушения (ЗЗЛПСПОИН).
(3) Настоящите правила регламентират реда и условията за защита на лицата, които подават в РУО – Варна сигнали или оповестяват информация за нарушения на българското законодателство или на актове на Европейския съюз, станала им известна при или по повод изпълнение на трудовите или служебните им задължения или в друг работен контекст.
(3) Настоящите правила се изготвят във връзка с приложението на ЗЗЛПСПОИН, като не отменят разпоредбите на действащата нормативна уредба, регламентираща функциите и дейността на РУО, свързани с проверки на сигнали и жалби в системата на предучилищното и училищното образование.
Чл. 2. С настоящите правила се създава канал за вътрешно подаване на сигнали за нарушения, който:
1. се управлява по начин, който гарантира пълнотата, целостта и поверителността на информацията и възпрепятства достъпа на неоправомощени лица до тази информация;
2. дава възможност за съхранение на записана на траен носител информация за нуждите на проверката по сигнала и за по-нататъшни разследвания.
Чл. 3. Със заповед на началника на РУО – Варна е определен отговорен служител за разглеждане на сигнали, който изпълнява задълженията си при спазване на ЗЗЛПСПОИН.
Чл. 4. Служителят, отговарящ за разглеждането на сигнали, следва да не е в конфликт на интереси за всеки разгледан случай. В случай на конфликт на интереси служителят прави писмен отвод и сигналът се разглежда от определеното със заповед на началника на РУО – Варна друго отговорно лице. 

II. Приложно поле
Чл. 5. Право да подават сигнал по ЗЗЛПСПОИН имат само физически лица, които по отношение на структурата/организацията, към която подават сигнала, имат едно от следните качества:
1. работник, служител, държавен служител или друго лице, което полага наемен труд, независимо от характера на работата, от начина на заплащането и от източника на финансирането;
2. лице, което полага труд без трудово правоотношение и/или упражнява свободна професия и/или занаятчийска дейност;
3. доброволец или стажант;
4. съдружник, акционер, едноличен собственик на капитала, член на управителен или контролен орган на търговско дружество, член на одитния комитет на предприятие;
5. лице, което работи за физическо или юридическо лице, негови подизпълнители или доставчици;
6. кандидат за работа, участвал в конкурс или друга форма на подбор за постъпване на работа и получил в това качество информация за нарушение;
7. работник или служител, когато информацията е получена в рамките на трудово или служебно правоотношение, което е прекратено към момента на подаване на сигнала или на публичното оповестяване;
8. всяко друго сигнализиращо лице, което подава сигнал за нарушение, станало му известно в работен контекст.
Чл. 6. По реда на тези правила се разглеждат сигнали, които отговарят едновременно на следните условия:
1. подадени са от физическо лице, имащо някое от качествата по чл. 5;
2. наличен е работен контекст по смисъла на § 1, т. 4 от Допълнителните разпоредби на ЗЗЛПСПОИН;
3. съдържат информация за действия или бездействия, които са:
а) незаконосъобразни и са свързани с българското законодателство или актовете на Европейския съюз в областите, посочени в чл. 3 на закона; 
б) противоречат на предмета или целта на правилата в актовете на Европейския съюз и областите, посочени в чл. 3 от закона.

III. Разграничаване на сигнал, подаден по общия ред на АПК от сигнал, подаден по реда на ЗЗЛСПОИН
Чл. 7. (1) При постъпи сигнал, подаден по общия ред на АПК, същият се разглежда по реда на АПК.
(2) В случай, че в хода на разглеждане на сигнала стане ясно, че сигналът попада в приложното поле на ЗЗЛПСПОИН и е подаден от лице по чл. 5, същият се пренасочва към служителя, отговарящ за разглеждането на сигнали по този закон. Отговорният служител, регистрира сигнала в КЗЛД и получава уникален идентификационен номер (УИН). В тези случаи разглеждането на сигнала продължава по реда на ЗЗЛПСПОИН.
(3) В случай че в хода на разглеждането на постъпил сигнал по вътрешния канал се установи, че той не попада в приложното поле на ЗЗЛПСПОИН и/или не е подаден от лице по чл. 5, сигналът не може да бъде разгледан по реда на ЗЗЛПСПОИН и не се дължи защита по този закон.
(4) Информацията за условията и реда за подаване на сигнали се предоставя на интернет страницата на РУО - Варна, както и на видно място във фоайето пред ЦАО и в работните помещения на РУО - Варна.

IV. Действия на отговорното лице при получаване на сигнал по вътрешния канал.
Чл. 8. (1) При получаване на сигнал по вътрешния канал на РУО – Варна определеният по чл. 3 отговорен служител, предприема следното:
1. Прави първоначален формален преглед дали сигналът попада в обхвата на ЗЗЛПСПОИН.
2. Ако преценката по т. 1. покаже, че сигналът попада в обхвата на чл. 3 от ЗЗЛПСПОИН, същият предприема действия за получаване на УИН за сигнала и регистрира сигнала в регистъра на сигналите за нарушения по чл. 18 от ЗЗЛПСПОИН.
3. След извършване на действията по т. 2 служителят, отговарящ за разглеждането на сигнали, извършват преценка дали сигналът е подаден към РУО - Варна в качеството на задължен субект по чл. 12 от ЗЗЛПСПОИН (като работодател в работен контекст в широк смисъл за сигнализиращото лице – §1 от ДР на ЗЗЛПСПОИН, т. 2 и т. 4 и чл. 5).
4. Когато анализът по т. 3 покаже, че сигналът е подаден в хипотезата на задължен субект (като работодател в работен контекст) служителят, отговарящ за разглеждане на сигнали извършва действията по чл. 15 и следващите от ЗЗЛПСПОИН. В този случай сигналът не се препраща към КЗЛД, освен в хипотезата на чл. 16, т. 11, б. „г“ от ЗЗЛПСПОИН. Редът и условията за препращане на сигнали в този случай е предмет на уредба в наредбата по чл. 19, ал.2, т. 3 от ЗЗЛПСПОИН, която КЗЛД следва да приеме до 04 август 2023 г.
(2) Когато при прегледа се установи, че сигнала касае дейността на друг задължен субект, отговорният служител след приемането и регистрирането му с УИН, препраща сигнала по компетентност към вътрешния канал на другия задължен субект, за което уведомява сигнализиращото лице. В този случай сигналът се препраща в неговата цялост, включително с получения УИН, като за препращането се прави отметка в регистъра по чл. 18, ал. 2 от ЗЗЛПСПОИН. 
(3) При получаването на препратен сигнал отговорното лице, отговарящо за приемането и регистрирането на сигнали, регистрира сигнала в регистъра по чл. 18, ал. 2 от ЗЗЛПСПОИН под същия УИН и прави отметка за препращането.
Чл. 9. (1) За получаване на УИН служителят, който отговаря за разглеждането на сигналите, предоставя на КЗЛД, следните данни:
1. Наименование и ЕИК/БУЛСТАТ на работодателя, при когото е подаден сигналът;
2. Идентификационни данни на служителя, отговарящ за разглеждането на сигнала;
3. Предмет на сигнала (съответните области, предвидени в чл. 3, ал. 1 и ал. 2 от ЗЗЛПСПОИН);
4. Начин на получаване на сигнала (писмено или устно).
(2) Отговорния служител отразява информацията за получения УИН в регистъра по чл. 18, ал. 2 от ЗЗЛПСПОИН, който води.
Чл. 10. (1) Незабавно след получаването на сигнал, постъпил в рамките на работното време на РУО – Варна, отговорният служител извършва регистрация на сигнала в регистъра на сигналите на РУО - Варна по ЗЗЛПСПОИН и в Системата за генериране на уникален идентификационен номер (УИН) в сайта на КЗЛД. За сигнали, получени след края на работното време, УИН се получава в първия работен ден, следващ постъпването на сигнала и се завежда в регистъра на сигналите в РУО - Варна.
(2)  С УИН се регистрират всички подадени сигнали, включително тези по които не се образуват производства, като:
1. анонимни сигнали;
2. сигнали, отнасящи се до нарушения, извършени преди повече от две години;
3. сигнали, които не попадат в обхвата на ЗЗЛПСПОИН;
4. сигнали за нарушения, чието съдържанието не дава основание да се приемат за правдоподобни (чл. 15, ал. 6, изр. 2 от ЗЗЛПСПОИН); 
5. сигнали, съдържащи очевидно неверни или заблуждаващи твърдения за факти (чл. 15, ал. 6, изр. 3 от ЗЗЛПСПОИН);
7. сигнали за нарушения, подлежащи на докладване по специална нормативна уредба;
8. сигнали за нарушения, които вече са констатирани от вътрешно звено на задължения субект (напр. вътрешен одит или инспекторат), независимо дали са предприети действия по отстраняването им;
(3)  Преценката дали сигналът попада в обхвата на ЗЗЛПСПОИН и дали отговаря на условията и реда за разглеждането му по този закон се прави след получаването на УИН и след регистрацията на сигнала в Регистъра на сигналите. Анализът по редовност и допустимост на сигнала (преценката дали сигналът попада в приложното поле на ЗЗЛПСПОИН и дали са налице условията за разглеждането му) се прави от отговорния служител след това.

V. Данни за контакт относно използването на канала за вътрешно подаване на сигнали.
Чл. 11. (1) Сигналът се подава до служителя, отговарящ за разглеждането на сигнали, писмено или устно. 
1. За писмено се счита подаването по електронна поща или чрез лицензиран пощенски оператор;
2. По имейл: signali@ruo-varna.bg;
3. По пощата в запечатан непрозрачен плик, адресиран до служителя, отговарящ за приемане и разглеждане на сигнали по ЗЗЛПСПОИН, на адрес: гр. Варна, 9000, ул. „Цар Симеон I” №32, ет. 3, с изписан текст под получателя „сигнал по ЗЗЛПСПОИН“.
(2)   Устното подаване на сигнал може да се осъществи по телефона на телефонния номер на служителя по чл. 3, по други системи за гласови съобщения на същия номер, а по искане на сигнализиращото лице – чрез лична среща в уговорен между страните подходящ срок: 
1. Телефон на отговорния служител, публикуван на сайта на РУО – Варна.
2. На място в РУО - Варна на адрес: гр. Варна, 9000, ул. „Цар Симеон I”, № 32, ет. 3, офис 3.

VI. Приложими процедури за подаване на сигнали за нарушения.
Чл. 12. (1) Сигналите могат да бъдат подавани от сигнализиращите лица - чрез попълване на формуляр по образец, утвърден от националния орган за външно подаване на сигнали КЗЛД. Формулярът не е задължителен за попълване от сигнализиращото лице. В случай че то реши да го използва, следва да попълни само Част I – V включително и да го подпише, при изпращане на формуляра по пощата – със саморъчен подпис; при изпращане по електронна поща – с квалифициран електронен подпис. Образецът на формуляра е публикуван на сайта на КЗЛД.
(2) Когато сигнализиращото лице не използва образеца на формуляр за регистриране на сигнал за подаване на информация за нарушения съгласно ЗЗЛПСПОИН, то може да подаде сигнала писмено по всякакъв друг избран от него начин (например, чрез Системата за сигурно електронно връчване, поддържана от Министерство на електронното управление). В тези случаи служителят, отговарящ за разглеждането на сигнала, следва да установи контакт със сигнализиращото лице с цел попълване на Формуляра за регистриране на сигнал за подаване на информация за нарушения съгласно ЗЗЛПСПОИН.
(3) Чрез лична среща с отговорния служител на РУО - Варна, отговарящ за разглеждането на сигнали, който на място следва да документира устно подадения сигнал чрез попълване на Формуляр за регистриране на сигнал за нарушения съгласно ЗЗЛПСПОИН. Попълването на формуляра от служителя на РУО - Варна, отговарящ за завеждането и разглеждането на сигнала, е задължително. На сигнализиращото лице се дава възможност да провери, коригира, одобри и подпише попълнения формуляр от срещата.
(4) Към сигнала могат да се приложат всякакъв вид източници на информация, подкрепящи изложените в него твърдения, и/или позоваване на документи, в т. ч. посочване на данни за лица, които биха могли да потвърдят съобщените данни или да предоставят допълнителна информация.. 
Чл. 13. За регистрирането на сигнал се използва формуляр по образец, утвърден от националния орган за външно подаване на сигнали – Комисия за защита на личните данни (КЗЛД), който съдържа най-малко следните данни:
1. трите имена, адрес и телефон на подателя, както и електронен адрес, ако има такъв;
2. имената на лицето, срещу което се подава сигналът, и неговата месторабота, ако сигналът се подава срещу конкретни лица и те са известни;
3. конкретни данни за нарушение или за реална опасност такова да бъде извършено, място и период на извършване на нарушението, ако такова е извършено, описание на деянието или обстановката и други обстоятелства, доколкото такива са известни на сигнализиращото лице;
4. дата на подаване на сигнала;
5. подпис, електронен подпис или друга идентификация на подателя.
Чл. 14. В случай че сигналът не отговаря на изискванията на закона, определения отговорен служител по чл. 3 изпраща на сигнализиращото лице съобщение за отстраняване на допуснатите нередовности в 7-дневен срок от получаване на сигнала. Ако не бъдат отстранени, сигналът заедно с приложенията към него се връщат на сигнализиращото лице.
Чл. 15. Отговорният служител проверява всеки сигнал по отношение на неговата достоверност. Не се разглеждат сигнали, които не попадат в обхвата на ЗЗЛПСПОИН и съдържанието на които не дават основания да се приемат за правдоподобни. Сигнали, които съдържат очевидно неверни или заблуждаващи твърдения за факти, се връщат от служителя с указание към подателя за поправка на твърденията и за отговорността, която той носи за набеждаване.

VІІ. Работа със сигналите. Вътрешна проверка.
Чл. 16. Служителят, отговарящ за разглеждането на сигнали по ЗЗЛПСПОИН, е длъжен да:
 1. получава сигналите и потвърждава получаването им в срок от 7 дни след получаването;
2. гарантира, че самоличността на сигнализиращото лице и на всяко друго лице, посочено в сигнала, ще бъде надлежно защитена и предприема нужните мерки за ограничаване на достъпа до сигнала на неоправомощени лица;
3. поддържа връзка със сигнализиращото лице, като при необходимост изисква допълнителни сведения от него и от трети лица;
4. предоставя обратна информация на подателя на сигнала за предприетите действия в срок не по-дълъг от три месеца след потвърждаването на получаването на сигнала;
5. предоставя на лицата, желаещи да подадат сигнал, ясна и лесно достъпна информация за процедурите за външно подаване на сигнали към компетентния национален орган, а когато е уместно - към институциите, органите, службите и агенциите на Европейския съюз;
6. документира устни сигнали;
7. поддържа регистър на подадените сигнали;
8. изслуша лицето, срещу което е подаден сигналът или приема писмените му обяснения, събира и оцени посочените от него доказателства;
9. предоставя на засегнатото лице всички събрани доказателства и му предоставя възможност да направи възражение по тях в 7-дневен срок, при спазване на защитата на сигнализиращото лице;
10. предоставя възможност на засегнатото лице да представи и посочи нови доказателства, които да бъдат събрани в хода на проверката;
11. в случай, че изнесените в сигнала факти бъдат потвърдени:
а) организира предприемането на последващи действия във връзка със сигнала, като за целта може да изисква съдействието на други лица или звена в структурата на съответния задължен субект;
б) предлага на началника на РУО – Варна предприемане на конкретни мерки с цел преустановяване или предотвратяване на нарушението в случаите, когато такова е констатирано или има реална опасност за предстоящото му извършване;
в) насочва сигнализиращото лице към компетентните органи, когато се засягат неговите права;
г) препраща сигнала на органа за външно подаване на сигнали при необходимост от предприемане на действия от негова страна, като за препращането сигнализиращото лице се уведомява предварително. В случай че сигналът е подаден срещу работодателя на сигнализиращото лице, служителят, отговарящ за разглеждането на сигнала, насочва лицето към едновременно сигнализиране на органа за външно подаване на сигнали.
Чл. 17. (1) Въз основа на постъпилия сигнал и на предложенията на служителя, отговарящ за разглеждане и проверка на сигнала, началника на РУО - Варна предприема:
1. действия в рамките на своята компетентност за преустановяване на нарушението или за предотвратяването му, ако то не е започнало;
2. приоритизира по предварително определени критерии и правила разглеждането на постъпилите множество сигнали за по-тежки нарушения;
3. прекратява проверката:
а) когато нарушението, за което е подаден сигналът, е маловажен случай и не налага предприемането на допълнителни последващи действия. Приключването не засяга други задължения или приложими процедури във връзка с нарушението, за което е подаден сигнал, нито защитата по този закон по отношение на вътрешното или външното подаване на сигнали;
б) по повтарящ се сигнал, който не съдържа нова информация от съществено значение за нарушение, по отношение на което вече има приключила проверка, освен ако нови правни или фактически обстоятелства не дават основание за предприемането на последващи действия;
в) когато се установят данни за извършено престъпление, сигналът и материалите към него се изпращат незабавно на прокуратурата;
4. изготвя индивидуален доклад в срок не по-дълъг от три месеца или в надлежно обосновани случаи - 6 месеца, от получаването на сигнала, в който описва накратко информацията от сигнала, предприетите действия, окончателните резултати от проверката по сигнала, които заедно с мотивите съобщава на подалия сигнала работник или служител и на засегнатото лице при спазване на задължението за тяхната защита.
(2) В случаите, когато проверката е прекратена на основание ал. 1, т. 3, букви "а" и "б", сигнализиращото лице може да подаде сигнал до националния орган за външно подаване на сигнали.

VІІI. Приоритизиране при множество сигнали
Чл. 18. При постъпване на множество сигнали определеният служител по чл. 3 извършва проверка на изложените в тях факти и обстоятелства, като обработват първо онези сигнали, отнасящи се за нарушения, които:
1.	поставят в риск правата и свободите на голям брой физически лица;
2.	имат висока степен на обществена значимост и значителен увреждащ характер;
3.	поставят в риск материални блага.

IХ. Защита срещу ответни действия спрямо сигнализиращи лица.
Чл. 19. Всякаква форма на ответни действия спрямо лицата, подаващи сигнали в РУО - Варна е забранена, включително под формата на:
1. временно отстраняване, уволнение или прилагане на друго основание за прекратяване на правоотношението;
2. понижаване в длъжност или забавяне на повишение;
3. изменение на мястото или характера на работата;
4. отказ за осигуряване на обучение за поддържане и повишаване на квалификацията;
5. прилагане на имуществена и/ или дисциплинарна отговорност, включително налагане на дисциплинарни наказания;
6. отрицателна оценка на работата, включително в препоръка за работа;
7. принуда, отхвърляне, заплашване за предприемане на ответни действия или действия, изразени физически, словесно или по друг начин, които имат за цел накърняване на достойнството на лицето и създаване на враждебна професионална среда;
8. пряка или непряка дискриминация;
9. отнемане на възможност за преминаване от срочен трудов договор на трудов договор за неопределено време, когато работникът или служителят е имал законно право да му бъде предложена постоянна работа;
10. предсрочно прекратяване на срочен трудов договор или отказ за повторно сключване, когато такова е допустимо по закон;
11. вреди, включително за репутацията на лицето, по-специално в социалните мрежи, или финансови загуби, включително загуба на доход;
12. насочване на лицето към извършване на медицински преглед. 

Х. Условия за защита на сигнализиращите лица.
Чл. 20. (1) Сигнализиращото лице да е подало сигнал за нарушение чрез вътрешен или външен канал при условията и по реда на ЗЗЛПСПОИН и е имало основателна причина да счита, че подадената от него информация е била вярна към момента на подаването на сигнала. 
(2) Защита по ЗЗЛПСПОИН се предоставя и на:
а) лица, които помагат на сигнализиращото лице в процеса на подаване на сигнал;
б) лица, които са свързани със сигнализиращото лице и които могат да бъдат подложени на репресивни ответни действия поради сигнализирането;
в) юридически лица, в които сигнализиращото лице притежава дялово участие, за които работи или с които е свързано по друг начин в работен контекст;
г) лица, които публично оповестяват информация за нарушения и за която са постъпили данни в КЗЛД или е поискана защита от съответното лице, оповестило информацията.

ХI. Задължение за поверителност.
Чл. 21. (1) Достъп до личните данни, съдържащи се в сигналите за нарушения, имат единствено съответния служител/служители на РУО - Варна, отговарящи за разглеждането на съответния сигнал при спазване на принципа „необходимост да се знае“ в изпълнение на функционалните задължения и/или конкретно възложена задача. Сигналите се обработват при спазване на задължението за поверителност, произтичащо от чл. 31 и чл. 32 от ЗЗЛПСПОИН. Не се събират лични данни, които явно не са от значение за разглеждане на конкретния сигнал, а ако бъдат случайно събрани, се заличават (чл. 32, ал. 2 от ЗЗЛПСПОИН).
(2) Предаването на данни и позоваването на обстоятелства от началника на РУО - Варна не може да разкрива пряко или косвено самоличността на сигнализиращото лице, както и да създаде предположение за неговата самоличност.
(3) Алинеи 1 и 2 се прилагат и за защита на самоличността на засегнатите лица.
(4) Разкриването на самоличността или информацията по ал. 1 се допуска само при изрично писмено съгласие на сигнализиращото лице.
(5) Независимо от предвиденото в ал. 1 самоличността на сигнализиращото лице и всяка друга информация, от която може пряко или непряко да се узнае неговата самоличност, може да бъде разкрита само когато това е необходимо и пропорционално задължение, наложено от българското законодателство или от правото на Европейския съюз в контекста на разследвания от национални органи или на съдебни производства, включително с оглед на гарантиране правото на защита на засегнатото лице.
(6) В случаите по ал. 5, преди разкриването на самоличността или на информацията по ал. 1, началника на РУО - Варна уведомява сигнализиращото лице за необходимостта от разкриването им. Уведомлението е писмено и се мотивира. Сигнализиращото лице не се уведомява, когато с това се застрашава разследването или съдебното производство.
(7) Служителите, които получават информация за нарушение, която включва търговски тайни, са длъжни да не използват или разкриват търговски тайни за целите, които надхвърлят необходимото за предприемане на последващи действия.

XII. Регистър на сигналите.
Чл. 22. Служителят, отговарящ за приемането и регистрирането на сигнали поддържа регистър на сигналите за нарушения по образец, съгласно Приложение № 2, който не е публичен, и съдържа най-малко следната информация:
1. лицето, което е приело сигнала;
2. датата на подаване на сигнала;
3. засегнатото лице, ако такава информация се съдържа в сигнала;
4. обобщени данни за твърдяното нарушение, като място и период на извършване на нарушението, описание на деянието и други обстоятелства, при които е било извършено;
5. връзката на подадения сигнал с други сигнали след установяването ѝ в процеса на обработване на сигнала;
6. информация, която е предоставена като обратна връзка на лицето, подало сигнала, и датата на предоставянето ѝ;
7. предприетите последващи действия;
8. резултатите от проверката по сигнала;
9. периода на съхраняване на сигнала.
(3) Информацията, вписана в регистъра, се съхранява по начин, който гарантира нейната поверителност и сигурност.
(4) Всички сигнали, постъпили по ЗЗЛПСПОИН, се регистрират в регистърa на сигналите, без да се входират в деловодната система на РУО - Варна.
(5) Редът за воденето на регистъра се определя с акт на началника на РУО - Варна в изпълнение на наредбата на националния орган за външно подаване на сигнали.
Чл. 23. (1) Всяко обработване на лични данни, извършено съгласно настоящите Правила, включително обмен или предаване на лични данни, се извършва в съответствие с Регламент (ЕС) 2016/679 (GDPR) и националното законодателство и вътрешни политики на РУО.
(2) Лични данни, които не са необходими за провеждане на проверка по даден сигнал не подлежат на обработка и се изтриват своевременно. 

XII. Преходни и заключителни разпоредби
§1. Настоящите правила подлежат на преглед и анализ с цел актуализация най-малко веднъж на всеки три години.
§2. Регистърът на сигналите и формулярът за приемане на сигнали, използвани в РУО – Варна са по образци, утвърдени с решение на КЗЛД от 19.04.2023 г. 
§3. Срокът за съхранение ще бъде предмет на наредбата по чл. 19, ал. 2, т. 3, пр. 3 от ЗЗЛПСПОИН. По силата на § 9 от Заключителните му разпоредби КЗЛД трябва да я приеме до 4 август 2023 г.  
§4. Заповедта на началника на РУО – Варна по чл. 22, ал. 5 от настоящите Вътрешни правила се издава след приемането на Наредба по чл. 19, ал. 2, т. 3 от ЗЗЛПСПОИН. 

